5.1.1.Pagamenti mir-riżorsi ta' flus

5.1.2.Pagamenti mill-baġit tal-UE

5.2Sejħiet fuq il-Fond ta’ Garanzija għall-Azzjonijiet Esterni u rkupri (ELM, MFA u self Euratom lil Pajjiżi terzi)

5.3.Evoluzzjoni tal-Fond

6.Il-Fond Ewropew għall-Investimenti Strateġiċi (FEIS)

1.Introduzzjoni

L-objettiv ta' dan ir-rapport huwa li jiġu mmonitorjati r-riskji tal-kreditu sostnuti mill-baġit tal-UE li jirriżultaw mill-garanziji mogħtija u mill-operazzjonijiet ta' għoti b'self implimentati direttament mill-Unjoni Ewropea jew indirettament permezz tal-garanzija mogħtija għall-proġetti ta' finanzjament tal-BEI barra l-Unjoni.

Dan ir-rapport huwa ppreżentat skont l-Artikolu 149 tar-Regolament Finanzjarju li jobbliga lill-Kummissjoni tippreżenta rapport annwali lill-Parlament Ewropew u lill-Kunsill dwar il-garanziji tal-baġit tal-UE u r-riskji korrispondenti.

Ir-rapport huwa strutturat kif ġej: It-taqsima 2 tfakkar il-karatteristiċi ewlenin tal-operazzjonijiet garantiti mill-baġit tal-UE; diversi mekkaniżmi ta' mmaniġġar tal-kriżijiet addizzjonali oħra, li ma jimplikaw l-ebda riskju għall-baġit tal-UE, huma ppreżentati wkoll. It-taqsima 3 tispjega l-evoluzzjoni tal-operazzjonijiet garantiti. It-taqsima 4 tenfasizza r-riskji ewlenin koperti mill-baġit tal-UE. It-taqsima 5 tiddeskrivi l-attivazzjoni tal-garanziji u l-evoluzzjoni tal-Fond ta' Garanzija għall-azzjonijiet esterni ("il-Fond") filwaqt li t-taqsima 6 tiddeskrivi l-evoluzzjoni tal-Fond Ewropew għall-Investimenti Strateġiċi (FEIS).

Dokument ta' Ħidma tal-Persunal tal-Kummissjoni (SWD) jikkumplimenta dan ir-rapport b'sett ta' tabelli u noti ta' spjegazzjoni dettaljati. Huwa jipprovdi wkoll analiżi makroekonomika tal-pajjiżi li jibbenefikaw minn self u/jew garanziji tal-UE, li jirrappreżentaw il-biċċa l-kbira tal-iskopertura tal-Fond.

2.Operazzjonijiet garantiti mill-baġit tal-UE u mekkaniżmi ta’ kriżi taż-żona tal-euro mhux koperti mill-baġit tal-UE

Ir-riskji koperti mill-baġit tal-UE jirriżultaw minn varjetà ta' operazzjonijiet ta' għoti b'self u ta' garanziji li jistgħu jinqasmu f'erba’ kategoriji:

2.1 Self mogħti mill-Unjoni Ewropea b’objettivi makroekonomiċi

Tali self jikkonsisti minn (1) self ta’ Assistenza Makrofinanzjarja ("MFA") lil pajjiżi terzi, (2) self għall-Bilanċ tal-Pagamenti ("BOP") li jagħti appoġġ lill-Istati Membri li ma jużawx l-euro li qegħdin jiffaċċjaw diffikultajiet fil-bilanċ tal-pagamenti u (3) self mogħti skont il-Mekkaniżmu Ewropew għall-Istabbilizzazzjoni Finanzjarja ("EFSM") li jagħti appoġġ lill-Istati Membri kollha li jkunu qed jiffaċċjaw, jew huma mhedda serjament minn diffikultajiet ekonomiċi finanzjarji serji kkawżati minn avvenimenti eċċezzjonali lil hinn mill-kontroll tagħhom. Dawn huma attivati flimkien ma' appoġġ finanzjarju mogħti mill-Fond Monterarju Internazjonali (FMI);

2.2 Self b’objettivi mikroekonomiċi

Din l-intestatura tirreferi għal self mill-Euratom . Il-faċilità ta’ self tal-Euratom tista’ tintuża:

• [fl-Istati Membri]: l-investimenti f’impjanti tal-enerġija nukleari u f’installazzjonijiet industrijali fiċ-ċiklu tal-fjuwil nukleari u

• [f’ċerti pajjiżi mhux membri]: investimenti sabiex tittejjeb is-sikurezza u l-effiċjenza tal-impjanti tal-enerġija nukleari li jeżistu jew li huma taħt kostruzzjoni, kif ukoll proġetti ta’ dekummissjonar .